Su deghesette 'e su mese 'e nadale
(Trintasese cantadu in Laconi su 1949 dae Remundu Piras pro su Beatu Fra Ignaziu)

Su deghesette 'e su mese 'e nadale
s'annu mill’e settighentos e unu
in sa Sardigna bellu e Santamente.

     Da-e Mari'Anna allegramente
     nasche Pizzente in allegria manna,
     allegramente da-e Mari'Anna
     nasche Pizzente in manna allegria,
     allegramente da-e Anna Maria
     Pizzente in allegria manna naschede.
     Sin'a vint'annos in Laconi paschede
     cun su babbu Mattia Cadellu.

Su deghesette 'e su mese 'e nadale
s'annu mille settighentos e unu,
In sa Sardigna Santamente e bellu.

     Da-e sende in s'edade novellu
     pienu ‘e Santidade arreionende.
     Da-e novellu in s'edade sende,
     arreionende pienu ‘e Santidade,
     Da-e novellu sende in s'edade
     arreionende ‘e Santidade pienu.
     Custu, fattu no est pro su terrenu,
     già naraia sa zente benigna.

Su deghesette 'e su mese 'e nadale
s'annu mille settighentos e unu,
bellu e Santamente in sa Sardigna.

     Sende in pizzinnia anima digna,
     l'est turmentende dura maladia
     anima digna sende in pizzinnia,
     l'est dura maladia turmentende
     anima digna in pizzinnia sende,
     l'est turmentende maladia dura.
     S'invoca tando a sa Vergine pura
     e cun salude vive che d'ogn'unu.

Su deghesette 'e su mese 'e nadale
in sa Sardigna bellu e Santamente.
s'annu mille settighentos e unu.

     Pizzente sanu vivende in comunu,
     su campu 'e Sarcidanu attraessende,
     Pizzente sanu in comunu vivende
     attraessende su campu 'e Sarcidanu,
     Pizzente in comunu vivende sanu
     attraessende 'e Sarcidanu su campu.
     Su caddu curre s'iscappa che lampu
     e rinnova su votu in sos momentos.

Su deghesette 'e su mese 'e nadale
in sa Sardigna bellu e Santamente.
s'annu mille e unu e setteghentos.

    Che Santu pellegrinu in sos cunventos,
    had'indossadu mantu cappuccinu,
    in sos cunventos che Santu pellegrinu
    had'indossadu cappuccinu mantu,
    in sos cunventos che pellegrinu santu,
    su mantu cappuccinu had'indossadu.
    Fi da-e tottu Cagliari ammiradu
    e rispettadu che tesoro mannu.

Su deghesette 'e su mese 'e nadale
in sa Sardigna bellu e Santamente.
su mill’e settighentos e un'annu.

     Narad'addiu a su mundu e s'ingannu
     si separat da-e sos suos giocundu,
     narad'addiu a s'ingannu ‘e su mundu
     da-e sos suos giocundu si separat
     a s'ingannu ‘e su mundu addiu narat
     si separat giocundu da-e sos suos.
     A sa vida mundan'a sos congluos
     e ha dadu su bene temporale.

In sa Sardigna bellu e Santamente
s'annu mille settighentas' e unu,
su deghesette ‘e su mese 'e nadale.

     Cumprid'had'ottant'annos senza male
     e ha guaridu minores e mannos
     cumpridu senza male had'ottant'annos
     e mannos e minores ha guaridu
     senza male ottant'annos ha cumpridu
     e guaridu ha mannos e minores.
     A ottant’unu cun tottu sos onores
     a raggiuntu su re de sos res.

S'annu mill’e settighentos e unu,
in sa Sardigna bellu e Santamente,
su deghesette 'e nadale su mese.

     Como Fra Ignaziu ch'in su Chelu sese,
     est 'onzi coro 'e Santu zelu saziu
     como chi sese in su Chelu Fra Ignaziu
     est 'onzi coro saziu 'e Santu zelu.
     Fra Ignaziu como chi sese in Chelu
     'onzi coro 'e Santu zelu saziu este,
     a tottu manda una lughe celeste
     e aggiua custu miseru poete.

S'annu mill’e settighentos e unu,
in sa Sardigna bellu e Santamente.
de nadale in su mese su deghesette.

     Sa manu soberana gratu 'ette(s)
     oe veneradu t'hana Beatu
     'ettes sa manu soberana e gratu
     oe Beatu veneradu t'hana
     'ettas gratu sa manu soberana
     oe Beatu t'hana veneradu,
     s'elettu sardu populu istimadu
     est isettende cun felice incantu
     su die de ti proclamare Santu.